GNIOZDKO WIELKANOCNE
Z wielkim szwongym lotały po łonce
Antek i Francek – dwa zajonce .
Antek był trocha ryszawy bo mioł po zimie liche futerko
Francek też był piykny yno mioł głowa trocha za wielko .
Oba kulali przed sobom malowanymi jajcami
Wszystkim nom znanymi czyli kroszonkami .
Do nich kurka Fridka dołonczyła
Też ze sobom kroszonki przismyczyła .
Bez rozumu tymi jajcami kulali
Ta zabawa poważnie „zawodami” nazwali .
Jak sie im udało to ciepali do gory tymi kroszonkami
A potym wartko ich chytali rynkami i nogami .
Że niby zawody w „rugby”grajom
Szkoda yno że syndzie ni majom .
Roz jak Antek ciepnył kroszonkom trocha za wysoko
To Francek nachytoł – dostoł prosto w oko .
Bojla mu wyskoczyła jak bania z tego
Wszyjscy sie śmioli z niego .
Bo wyglondoł nie jak zawodnik szportowy
Yno chćby jaki chachor zawodowy .
Jeszcze jedyn zajonc na łonka zawitoł
Zaszczig uszami i piyknie sie prziwitoł .
„Jo tu je nowy bo miyszkom na inkszej łonce
Zeflik wołajom na mie wszyski zajonce .
Słyszoł żech z daleka że sie tu śmiejecie i bawicie
Prziszołech obejrzeć co też tu robicie .”
-”Kulomy se i cipiymy malowanymi jajcami
Jak chcesz to podź możesz bawić sie z nami „.
Malowane jajca dali po łonce sie kulały
A nikedy też w lufcie furgały .
Aż prziszoł do nich kokot Ziguś-z wielkom powagom kroczył
Był bardzo dumny bo właśnie płot przeskoczył .
Był to wedle nigo czyn godny chwały
Bo Ziguś był tłosty, chruby i mały .
Na łonce stanył rozkroczony żeby go wszyjscy słochali:
„Jo wom powiym jako bydziecie grać dali .
Tu na środku zrobiymy gniozdo ze suchej trowy
To bydzie punkt zerowy .
Do tego gniozda bydziecie kroszonkami ciepali
Przegro tyn co ciepnie od gniozda najdali .
Od takigo cylowania nic sie żodnymu nie stanie
I żodyn nie bydzie mioł pod okym banie .
Jo wom byda syndziowoł sprawiedliwie
Mierzył wszysko dokładnie i uczciwie „.
Wszyjscy sie zaroz wartko uwijali
Suchej trowy na kupka uzbiyrali .
A kurka Fridka jako że miała zdolności pieruchowe
Roz -dwa miała gniozdo gotowe .
Po tym każdy stanył na jednym rogu łonki
I po kolei ciepali do gniozda kroszonki.
Ziguś wszysko mierzył rownymi krokami
Jak obiecoł sprawiedliwie rzondziył wynikami .
Piyrsze wszyskim licho szło ciepani do cylu
Bo taki szport wymogo „dobrego stylu „.
Ale styl se rychło wyrobiyli
Coroz czynścij do gniozda jajcym trefiyli .
Naprzod Franckowi do gniozda cylnyć sie udało
Antek z zazdrości by aż puknył nie mało .
Poćwiczył jeszcze trocha, ciepoł z całej siyły
Aż naroz trzi jego kroszonki do gniozda trefiyły .
Kurka Fridka tak sie dokłodała
Że wreszcie od nij kroszonka też w gniozdku wylondowała .
Zeflik jako ostatni kapnył sztuka ciepanio jajcami
Udowało mu sie cylnyć ale yno czasami .
Przi jedmym szpilu tak się gimnastykowali
Że wszystki jajca na roz do gniozda powciepowali .
Szczynśliwi nad pełnym gniozdym jajec malowanych stoli
Jedyn do drugigo sie śmioli .
Nogle szast-prast zajonce pouciekały
Yno kokot i kurka zostały .
Zaroz wszysko wyszło na jaw i się okozało
Czamu tak sie stało .
Bo ludzie ze mszy szli , zbliżali sie ku łonce
Jak wszyjscy wiymy – ludzi bojom sie zajonce .
Fridka z kokotym nie uciekali, koło gniozda stoli
Jako ptoki udomowione ludzi sie nie boli .
Oba wachowali sprzyntu szportowego
Żeby nie stało mu sie co złego .
Zejrzała ich tam mało dziołszka Haneczka
Co z mamom szła z kościoła i zbiyrała kwioteczka .
Prziszła bliży obejrzeć co tam w trowie miyni sie rostomańtymi farbami
Aż jom sztopło – znejdła gniozdko z kroszonkami!
Dobrze wiedziała mało Haneczka
Kto zostawio w trowie gniozdeczka..
To je gyszynk od zajonczka
Co po cichu prziszoł na ta łonczka .
Uwinył gniozdko ze siana
A było to dzisiaj zaroz z rana .
Żeby dzieci gniozdka szukały
Znejdły go- i sie nim radowały .
Do koszyczka pozbiyrała Haneczka
Wszyski malowane jajeczka .
Dziołszka bardzo rada była z gniozdka znejdzonego
„ALLELUJA – JAJKA SMACZNEGO”
Było to we wielkanocne drugi świynto
Haneczka do dzisiaj to pamiynto .
Jak Hanka znejdła kroszonki Ziguś i Fridka byli świadkami
Zaroz chcieli spotkać sie ze zajoncami .
Żeby im opowiedzieć co sie zdarzyło
I jako tymu było.
Ni musieli ich wołać i szukać wszelkimi sposobami
Bo zajonce sie skryły niedaleko, pod dymba korzyniami .
Wiela ich było do jednej dziury wszyjscy sie weprali
Na rozwionzani sprawy czekali .
A ludzi tak sie zajonce wylynkały
Że do teraz zymbami szczyrkały .
Ziguś im opowiedzioł jak dziołszka kroszonki pozbiyrała
Cało kolona zajynczo sie radowała .
Wszyjscy uznali z serca dobrego
Że nic nie robiom se z tego .
„Nie szkodzi że dali kroszonkami ciepać ni mogymy
Na drugi rok na Wielkanoc zajś gniozdko zrobiymy „
Marietta Nikel
pol_Latn szl_Latn szl_Latn szl_Latn szl_Latn pol_Latn pol_Latn szl_Latn pol_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn kmb_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn pol_Latn pol_Latn szl_Latn pol_Latn szl_Latn szl_Latn ces_Latn szl_Latn szl_Latn pol_Latn pol_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn glg_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn pol_Latn pol_Latn szl_Latn mri_Latn